Β. Σπανούλης: «Τίποτα δεν μπορεί να με…ρίξει�� - Star.gr\nΑΘΛΗΤΙΚΑ - AUTO Δευτέρα, 7 Απριλίου 2014, 17:06\nΒ. Σπανούλης: «Τίποτα δεν μπορεί να με…ρίξει»\nΟ διεθνής άσος μιλά για όλα\nΟ Βασίλης Σπανούλης μιλώντας στην Ευρωλίγκα τόνισε πως για να γίνει κάποιος πραγματικός νικητής θα πρέπει να ξέρει να χάνει, ενώ συμπλήρωσε πως τίποτα δεν μπορεί να τον ρίξει κάτω και να τον κάνει να τα παρατήσει!\nΟ διεθνής άσος δήλωσε: «Είναι δύσκολο να σου δίνουν τα κλειδιά και να σου λένε "τώρα είσαι ο τύπος που θα οδηγήσεις την ομάδα στα τρόπαια. Έπειτα από τόσα χρόνια, έχω μάθει να σηκώνω αυτό το βάρος στους ώμους μου. Δεν είμαι όμως, μόνος. Όλα τα παιδιά μαζί οδηγήσαμε τον Ολυμπιακό στην κορυφή. Και αυτή ήταν πολύ μεγάλη επιτυχία.\nΑυτά ανήκουν στο παρελθόν. Τώρα έχουμε νέα πράγματα μπροστά μας, νέα κίνητρα. Θα κοιτάξω πίσω, μόνο όταν τελειώσω την καριέρα μου.\nΔεν είμαι ο τύπος που έχει υψηλά ποσοστά. Αλλά κάθε φορά έχω 2-3 αμυντικούς μπροστά στο πρόσωπο μου. Η αλήθεια είναι πως έχω συνηθίσει πια να παίζω υπ' αυτές τις συνθήκες.\nΠρέπει πάντα να είμαι πιο επιθετικός, να παίρνω κάποιους ανθρώπους μαζί μου. Αν δεν με προσέξουν οι αντίπαλοι, θα φτάσω μέχρι το καλάθι. Αν με προσέξουν, κοιτάζω να πασάρω στον ελεύθερο συμπαίκτη μου.\nΤίποτα δεν μπορεί να με "ρίξει", να με κάνει να αισθανθώ άσχημα. Αυτό το παιχνίδι δεν υπάρχει μόνο για να κερδίζεις. Για να γίνεις μεγάλος νικητής, πρέπει πρώτα να μάθεις να χάνεις. Για εμένα λοιπόν, νικητής είναι αυτός που όταν πέφτει, σηκώνεται αμέσως και είναι πιο δυνατός. Αυτή ήταν η ιστορία της ζωής μου. Έπεσα πολλές φορές, αλλά έπειτα από κάθε μια σηκωνόμουν πιο δυνατός», τόνισε αρχικά ο μεγάλος αρχηγός των Πειραιωτών.\nΕρωτηθείς για το αν ένα τα μυστικά του είναι η προσευχή πριν από τα ματς ο Λαρισαίος γκαρντ είπε: «Προέρχομαι από θρήσκα οικογένεια και ομολογώ πως παίρνω δύναμη και έμπνευση από την πίστη στο Θεό. Νιώθω ευλογημένος και μόνο που μπορώ και παίζω αυτό το παιχνίδι».\nΤρία παιδιά και την ίδια σεζόν τρεις Ευρωλίγκες μετρά ο «Kill Bill». Ερωτηθείς για το αν θα πάει και για… τέταρτο, επισήμανε: «Είναι απίστευτο! Δεν ξέρω όμως, να σας πω αν είναι τύχη ή πεπρωμένο. Η αλήθεια είναι πως δεν πηγαίνουμε για τέταρτο παιδί, αλλά αν μάθω πως η σύζυγος μου είναι ξανά έγκυος, δεν υπάρχει αμφιβολία ότι η αυτοπεποίθηση μου θα εκτοξευθεί στα ύψη».\nΚαταλήγοντας ο Σπανούλης μίλησε για το γνωμικό που αποτελεί οδηγό για τη ζωή του: «Αν αξίζεις κάτι, θα το αποκτήσεις. Μπορεί κάποιες φορές να νιώσεις κουρασμένος, μπορεί να σου πουν ότι δεν θα τα καταφέρεις. Αν συνεχίσεις τη σκληρή δουλειά και έχεις υπομονή, θα πάρεις αυτό που θες».